Vi som går köksvägen

Vi som går köksvägen er en svensk-norsk filmkomedie fra 1932, i regi av Gustaf Molander. Han skrev også manuset sammen med Tancred Ibsen etter Sigrid Boos roman Vi som går kjøkkenveien fra 1930. Hovedrollene spilles av Tutta Rolf, Bengt Djurberg, Karin Swanström og Carl Barcklind.

 Handling 
Helga er en ung, vakker og skikkelig bortskjemt overklassejente. Etter at hennes faste kavaler har slått fast at hun ikke kan noen ting om matlaging, inngår hun et veddemål med ham om at hun skal klare seg gjennom et helt år som kjøkkenpike hos en familie som ikke aner hvem hun egentlig er. Det skal være hennes minste kunst, påstår Helga – selv om hun hverken kan koke kaffe eller lage kalvefrikassé. Hun får først huspost hos et ektepar som driver henne til vanvidd, og hun får ganske fort sparken.

Helga gir ikke opp, og får seg en ny huspost i kjøkkenet på det store bruket Vinger. Ettersom faren hennes er en kjent forretningsmann, oppgir hun ikke sitt egentlige navn hos den nye arbeidsgiveren. Hun legger seg virkelig i selen for å klare jobben som kjøkkenpike, og etter et par store tabber får hun taket på oppgavene på kjøkkenet. Hun får hjelp av den trinne og varmhjertede kokka, som har arbeidet på Vinger bruk i en årrekke. De to kvinnene er svært ulike, men blir likevel riktig gode venner.

Helga møter også en ung mann, en motorsyklist som arbeider som sjåfør på bruket, og søt musikk oppstår. Det viser seg at Helgas far er den som sponser den unge mannen slik at han kan delta i konkurranser med motorsykkelen sin, og dette blir en stadig større utfordring for Helga: hun vil for all del ikke at hennes virkelige identitet skal bli avslørt, for da vil hun jo tape veddemålet. Til slutt blir likevel sannheten oppdaget.

 Om filmen 
Filmen ble spilt inn 4. august – 9. desember 1932 i Filmstaden i Råsunda (studioscener) samt i Tollare og Saxtorp sydøst for Landskrona (eksteriørscener).

Innspillingen av filmen ble gjort samtidig i en norsk og en svensk versjon. Den norske versjonen hadde tittelen Vi som går kjøkkenveien.

 Rolleliste (i utvalg) 
 Carl Barcklind - Adolf Beck, brukseier på Vinger 
 Tutta Rolf - Helga Breder / Helga Haraldson, hushjelp 
 Bengt Djurberg - Bertil Frigård, Becks sjåfør 
 Emma Meissner - Fru Beck 
 Karin Swanström - Laura Persson, Becks kokke
 Sigurd Wallén - Pontus, redaksjonssekretær 
 Tollie Zellman - Fru Pontus 
 Renée Björling - Astrid, Becks eldste datter 
 Anne-Marie Brunius - Ellen, Becks yngre datter 
 Einar Fagstad - Bengtsson, skolelærer 
 Siegfried Fischer - Anders, Becks gårdsgutt 
 Rut Holm - Olga, Becks tjenestejente 
 Åke Ohberg - Jörgen Beckman 
 Mathias Taube - Hans Breder

 Referanser 

 Eksterne lenker 


Kategori:Filmer fra 1932
Kategori:Svenske filmkomedier
Kategori:Filmer basert på verk av Sigrid Boo
Kategori:Filmer regissert av Gustaf Molander
Kategori:Sort-hvitt-filmer
Kategori:Svenskspråklige filmer